ชัดแล้ว! ประมูลคลื่น 1800 MHz 4ส.ค.นี้ จับตา ADVANC-TRUE ไม่ร่วม ล่มแน่
ชัดแล้ว! ประมูลคลื่น 1800 MHz 4ส.ค.นี้ จับตา ADVANC-TRUE ไม่ร่วม ล่มแน่
7 พ.ค. 2561

ผู้สื่อข่าวรายงานว่า ในวันนี้ (7 พ.ค.) ราชกิจจานุเบกษา ได้ลงประกาศคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เรื่อง หลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคม ย่าน 1740 – 1785/1835 – 1880 MHz ถือเป็นการนับหนึ่งกระบวนการประมูลคลื่น 1800 MHz ที่อยู่ภายใต้สัมปทาน บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ซึ่งมีกำหนดสิ้นสุดสัญญาสัมปทานที่ได้รับจาก บริษัท กสท โทรคมนาคม จำกัด (มหาชน) หรือ CAT วันที่ 15 ก.ย. 2561
โดยที่ กสทช. จะนำคลื่นออกประมูลในวันที่ 4 ส.ค. 2561 จำนวน 3 ใบอนุญาต ซึ่งเป็นใบอนุญาตละ 15 MHz ราคาเริ่มต้น 37,457 ล้านบาทต่อ 15 MHz และใช้กฎ N-1 (ไลเซนส์ที่นำออกประมูลน้อยกว่าผู้เข้าประมูล 1 จำนวน) ดังนั้นจะนำออกประมูลครบทั้ง 3 ใบอนุญาตต่อเมื่อมีผู้ยื่นขอเข้าประมูล 4 ราย เพื่อให้เกิดการแข่งขัน และผู้ขอรับใบอนุญาตแต่ละรายมีสิทธิยื่นประมูลคลื่นความถี่ได้ไม่เกินหนึ่งชุดคลื่นความถี่
ส่วนอายุของการอนุญาตใช้คลื่นคือถึงวันที่ 15 กันยายน 2576 ขณะที่ในประกาศ กสทช. ระบุว่า ในกรณีที่มีชุดคลื่นความถี่เหลืออยู่ คณะกรรมการจะดำเนินการเพื่ออนุญาตให้ใช้ชุดคลื่นความถี่นั้นภายในหนึ่งปีนับจากการประมูลครั้งก่อนหน้าสิ้นสุดลง สำหรับวันยื่นคำขอเข้าประมูล มติบอร์ด กสทช. กำหนดไว้คือ 15 มิ.ย. 2561
อนึ่ง เป็นที่น่าจับตาว่า บริษัท ทรู คอร์ปอเรชั่น จำกัด (มหาชน) หรือ TRUE และบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC จะเข้าร่วมการประมูลในครั้งนี้หรือไม่ โดยสืบเนื่องจากกรณีที่ TRUE จะได้รับการแบ่งชำระค่างวดออกเป็น 5 ครั้ง ในส่วนของคลื่นความถี่ 900 (MHz) นั้น หากไม่ได้รับการช่วยเหลือก็มีความเป็นไปได้ว่า TRUE อาจจะไม่เข้าร่วมการประมูลคลื่น 1800 MHz ในครั้งนี้ เช่นเดียวกับ ADVANC ที่ยังไม่มีทีท่าชัดเจนในการเข้าร่วมประมูลครั้งนี้เช่นกัน
อย่างไรก็ตาม หาก TRUE และ ADVANC ไม่เข้าร่วมในการประมูลครั้งนี้ จะส่งผลให้การประมูลถูกยกเลิก เนื่องจากการใช้กฎ N-1 ของกสทช.